text: পাঁচ মাদ্রাসার এমপিও বাতিল
  দাখিল পরীক্ষায় ২০১৭ খ্রিস্টাব্দে শূন্য পাসের হার থাকায় পাঁচ মাদ্রাসার একাডেমিক স্বীকৃতি বাতিলের পর এবার এমপিও সাময়িকভাবে বাতিল করা হয়েছে। মাদ্রাসা শিক্ষা বোর্ডের সুপারিশে গত ২১ জুন এমপিও সাময়িকভাবে বাতিলের এ নির্দেশ জারি করে কারিগরি ও মাদ্রাসা বিভাগ।
  সাময়িকভাবে এমপিও বাতিল করা ৫ মাদ্রাসা হচ্ছে ঝালকাঠি জেলার সদর উপজেলার মোকাররমপুর দরবার শরীফ দাখিল মাদ্রাসা ও নলছিটি উপজেলার দক্ষিণ খাওক্ষির মেহেদিয়া দাখিল মাদ্রাসা, কুমিল্লা জেলার সদর উপজেলার শাহে মদিনা হরমুজের নেছা আমতলী দাখিল মাদ্রাসা ও বরুড়া উপজেলার আগানগর ইসলামিয়া দাখিল মাদ্রসা এবং ভোলা চরফ্যাশন উপজেলার দক্ষিণ ওসমানগঞ্জ মোজাফফরিয়া দাখিল মাদ্রাসা।
  এসব প্রতিষ্ঠানের এমপিও কেনো স্থায়ীভাবে বন্ধ করা হবে না সে মর্মে কারণ দর্শিয়ে এবং জবাব প্রাপ্তির পর মতামতসহ তা কারিগরি ও মাদ্রাসা বিভাগে পাঠানোর জন্য মাদ্রাসা শিক্ষা অধিপ্তরের মহাপরিচালককে নির্দেশ দেওয়া হয়েছে।